شل تنه افغان سرتېرې په هند کې زدکړې کوي
د افغانستان شل تنه ښځېنه پوځيانې د هند په تامیل نادو ایالت کې پوځي زده کړه کوي.
دا لومړی ځل دی چې ښځېنه پوځیانې د زدکړو لپاره هند ته ځي. دغه پوځيانې مخکې لدې چې د زده کړو لپاره هند ته لاړې شي د ملي اردو په صحی، لوژستیک، خاصو ځواکونو او نورو مهمو برخو کې کار کاوه. په هند کې د افغانستان سفیر شیدا محمد ابدالي د اشنا تلویزون سره په مرکه کې وویل"مونږ په هند کې په یوه وخت کې شا وخوا ٣٠٠ زدکونکي لرو چې د افغانستان د امنیتي ادارو؛ پولیسواو دفاع وزارت څخه داځي." ښاغلي ابدالي زیاته کړه "یوه اونۍ مخکې مو د ښځینه پوځیانو روزنه هم پیل کړې ده چې درې هفتې به دوام وکړي." دوي به په دریو اونیو کې د وسلو او مهماتو او نورو پوځي ابزارو پر استعمال ښوونه او روزنه ترلاسه کړي. افغان زده کوونکې هڅول کیږي چې له یادو روزنو څخه د ځپل ځان د دفاع په خاطر هم کار واخلي. په هند کې د روزنیزې اکادمۍ کې کپتان سمرتي وایي" د افغانستان سره دوستانه اړیکې لرو او هڅه کوو چې له دوی سره خپلې تجربې شریکې او له دوی نه هم زدکړې وکړو." د افغانستان د پوځ ډاکتره رابعه چې هند ته دغه روزنیز پروگرام ته تللې وایي"د ښځینه پوځیانو لپاره دغه روزنه ډیره مهمه ده ځکه افغانستان کې د پوځي روزنو لپاره داسې اکاډمۍ نشته." افغانستان او هند قوي اړیکې لري. له طالبانو سره په جنګ کې هند د افغانستان یو نږدې متحد دی او دغه هېواد زرګونه افغان پوځيان روزلي دي. د ښاغلي ابدالي په وینا په تیرو څو کلونو کې په هند کې د افغانستان شاوخوا ۴٠٠٠ پوځیان روزل شوي دي.